text: Cléomadès là descendi. 
   Car moult avoit grant desirrier 
   De garder de trop traveillier 
   Clarmondine, se il pouist ; 
   Car moult volentiers li feïst 
   Chose qui li venist en gré. 
   De ce avoit grant volenté, 
   Si grant qu'il ne povoit ; 
   Car de si très loial amour 
   L'amoit, c'on ne povoit penser 
   Conment plus loiaument amer 
   Peüst nus hom que il faisoit. 
   Et Clarmondine aussi estoit 
   Pointe au cuer d'un tout si fait point ;
   Car tout en aussi loial point 
   Amoit ele lui com il lui. 
   Amours le commandoit ainsi. 
   Et il le commant en faisoient 
   De cuer, si que plus ne povoient 
   Au commant d'Amours obéir ; 
   Ains se penoient de servir 
   Amours si amoureusement 
   K' Amours lor service en gré prent 
   Com des II plus loiaus amans 
   Qui aine fussent Amours servans.
  